## Poslovnik o radu Upravnog vijeća Hrvatskog zavoda za zdravstveno osiguranje

### NN 4/1994 (19.1.1994.), Poslovnik o radu Upravnog vijeća Hrvatskog zavoda za zdravstveno osiguranje

# UPRAVNO VIJEĆE HRVATSKOG ZAVODA ZA ZDRAVSTVENO OSIGURANJE

Na osnovi odredbe članka 13. Statuta Hrvatskog zavoda za zdravstveno
osiguranje ("Narodne novine" broj 1/94) Upravno vijeće Hrvatskog
zavoda za zdravstveno osiguranje na 1. sjednici održanoj 21. prosinca 1993.
godine donijelo je

## POSLOVNIK

### O RADU UPRAVNOG VIJEĆA HRVATSKOG ZAVODA ZA ZDRAVSTVENO OSIGURANJE

OSNOVNE ODREDBE

Članak 1.

Poslovnikom o radu Upravnog vijeća Hrvatskog zavoda za zdravstveno osiguranje
(u daljnjem tekstu: Poslovnik) određuje se način upravljanja i odlučivanja
Upravnog vijeća Hrvatskog zavoda za zdravstveno osiguranje (u daljnjem
tekstu: Upravno vijeće Zavoda).

Članak 2.

Članovi Upravnog vijeća Zavoda i druge osobe koje sudjeluju u njegovom
radu, dužni su se pridržavati odredaba ovog Poslovnika.

Članak 3.

Radom Upravnog vijeća Zavoda rukovodi predsjednik Upravnog vijeća Zavoda
(u daljnjem tekstu: predsjednik). Ako predsjednik nije nazočan, radom Upravnog
vijeća Zavoda rukovodi zamjenik predsjednika.

Članak 4.

Upravno vijeće Zavoda donosi odluke natpolovičnom većinom ukupnog broja
glasova članova Upravnog vijeća Zavoda, javnim glasovanjem.

PRAVA I DUŽNOSTI PREDSJEDNIKA UPRAVNOG VIJEĆA ZAVODA

Članak 5.

Prava i dužnosti predsjednika Upravnog vijeća Zavoda su slijedeće:

- saziva i rukovodi sjednicom Upravnog vijeća Zavoda,

- započinje sjednicu Upravnog vijeća Zavoda, utvrđuje potreban broj
nazočnih članova poradi pravovaljanog odlučivanja,

- predlaže dnevni red sjednice i brine se da se sjednica odvija prema
prihvaćenom dnevnom redu,

- održava red na sjednici i daje riječ nazočnima,

- upozorava članove Upravnog vijeća Zavoda, kao i osobe koje su nazočne
na sjednici, da se pridržavaju dnevnog reda,

- može udaljiti svaku osobu koja narušava red na sjednici,

- brine se da se podneseni prijedlozi rasprave tijekom sjednice,

- utvrđuje formulaciju prijedloga i daje ga na glasovanje.

- utvrđuje i objavljuje rezultate glasovanja,

- brine se da se o radu sjednice vodi zapisnik,

- brine se da se u radu Upravnog vijeća Zavoda poštuju odredbe zakona
i općih akata Zavoda,

- potpisuje odluke i opće akte koje donosi Upravno vijeće Zavoda,

- obavlja i druge poslove sukladno Statutu Zavoda i ovom Poslovniku.

SAZIVANJE SJEDNICE

Članak 6.

Predsjednik saziva sjednicu na vlastitu inicijativu, na prijedlog jedne
trećine članova Upravnog vijeća Zavoda ili na prijedlog direktora Zavoda.

Članak 7.

Poziv za sjednicu mora biti upućen članovima Upravnog vijeća Zavoda
najkasnije 7 dana prije dana određenog za održavanje sjednice. Zajedno
s pozivom, članovima se dostavlja prijedlog dnevnog reda, odgovarajući
materijal i zapisnik prijašnje sjednice. Iznimno, u hitnim slučajevima,
predsjednik može sazvati sjednicu u roku kraćem od 7 dana, a dnevni red
za tu sjednicu može predložiti i na samoj sjednici.

Članak 8.

Poziv za sjednicu obvezatno se dostavlja ministru zdravstva, direktoru
Zavoda, zamjeniku direktora, pomoćnicima direktora Zavoda i predsjedniku
Odbora za rad, socijalnu politiku, zdravstvo, obitelj i mladež Sabora Republike
Hrvatske. Zavisno o utvrđenom dnevnom redu, predsjednik u dogovoru s direktorom
Zavoda određuje osobe koje je potrebno pozvati na sjednicu Upravnog vijeća
Zavoda, osim osoba navedenih u prethodnoj stavci.

TIJEK SJEDNICE

Članak 9.

Sjednicu Upravnog vijeća Zavoda započinje predsjednik i utvrđuje da
li je na sjednici nazočan potreban broj članova Upravnog vijeća Zavoda.

Članak 10.

Prije utvrđivanja dnevnog reda, predsjednik daje kratke upute i obavijesti
u svezi rada sjednice.

Članak 11.

Predsjednik podnosi članovima Upravnog vijeća Zavoda prijedlog dnevnog
reda na razmatranje i usvajanje. Prilikom razmatranja predloženog dnevnog
reda, članovi Upravnog vijeća Zavoda mogu predložiti njegove izmjene i
dopune. Nakon usvajanja dnevnog reda, započinje rasprava i odlučivanje
o pojedinim točkama dnevnog reda i to redom kojim su utvrđene u usvojenom
dnevnom redu.

Članak 12.

Prije rasprave o pojedinim točkama dnevnog reda, predlagatelj materijala
podnosi izvješće, nakon čega predsjednik započinje raspravu, s tim da nitko
ne može govoriti prije nego dobije dozvolu predsjednika. Ako se tijekom
rasprave utvrdi da je prijedlog materijala nepotpun, Upravno vijeće Zavoda
može odlučiti da se rasprava o tom prijedlogu prekine, zatraži njegova
nadopuna, te da se rasprava provede na jednoj od slijedećih sjednica. Ako
je pitanje o kojem se raspravlja dovoljno razjašnjeno da se može donijeti
odluka, predsjednik može zaključiti raspravu, iako svi govornici koji su
se prijavili nisu sudjelovali u raspravi. Predsjednik opominje govornika
koji se u raspravi o pojedinoj točki dnevnog reda udalji od predmeta rasprave.
Ako se i nakon drugog poziva ne drži predmeta rasprave, predsjednik ga
može prekinuti. Kada utvrdi da nema više prijavljenih za raspravu, predsjednik
zaključuje raspravu.

Članak 13.

Odlučivanje na sjednici Upravnog vijeća Zavoda obavlja se javnim glasovanjem
"za" ili "protiv" utvrđenog prijedloga.

Članak 14.

Ako za rješavanje pojedinog pitanja na dnevnom redu ima više prijedloga,
predsjednik daje na glasovanje pojedine prijedloge onim redom, kako su
podneseni.

Članak 15.

Predsjednik formulira prijedlog i stavlja ga na glasovanje. Upravno
vijeće donosi odluke natpolovičnom većinom ukupnog broja svojih članova.
Nakon glasovanja predsjednik utvrđuje i objavljuje rezultat glasovanja.
Na osnovi rezultata glasovanja, predsjednik objavljuje da je prijedlog
o kojem se glasovalo prihvaćen ili odbijen.

Članak 16.

Tijek sjednice Upravnog vijeća Zavoda tonski se bilježi. Tonski zapis
tijeka sjednice pohranjuje se kao cjeloviti zapisnik u arhiv Zavoda. Na
osnovi tonskog zapisa tijeka sjednice izrađuje se skraćeni zapisnik koji
mora sadržavati osnovne podatke o radu sjednice, a posebice:

- redni broj sjednice,

- datum i mjesto održavanja sjednice,

- vrijeme početka sjednice,

- imena i prezimena nazočnih i nenazočnih članova Upravnog vijeća Zavoda,
ime i prezime osobe koja predsjedava sjednicom i imena i prezimena drugih
osoba koje su nazočne na sjednici,

- ustanovljenje o usvajanju skraćenog zapisnika prijašnje sjednice,

- predložen i usvojen dnevni red,

- imena i prezimena izvjestitelja i govornika o pojedinim točkama dnevnog
reda i kratki sadržaj izvješća i prijedloga,

- rezultat glasovanja o pojedinim prijedlozima,

- zaključke, odnosno odluke donesene po pojedinim točkama dnevnog reda,

- naznaku vremena kada je sjednica zaključena,

- u slučaju prekida sjednice naznaku vremena kada je sjednica ponovno
nastavljena.

Članak 17.

Skraćeni zapisnik sjednice Upravnog vijeća Zavoda potpisuje predsjednik,
odnosno zamjenik predsjednika i djelatnik Zavoda koji ga je sačinio.

JAVNOST RADA

Članak 18.

Javnost rada Upravnog vijeća Zavoda osigurava se putem sredstava javnog
priopćavanja.

PRIJELAZNE I ZAVRŠNE ODREDBE

Članak 19.

Ovaj Poslovnik donosi Upravno vijeće Zavoda. Izmjene i dopune ovog Poslovnika
donose se na isti način kao i Poslovnik.

Članak 20.

Stupanjem na snagu ovog Poslovnika prestaje vrijediti Poslovnik o radu
Skupštine Republičkog fonda zdravstvenog osiguranja i zdravstva Hrvatske
i njenih organa ("Narodne novine" broj 5/91).

Članak 21.

Ovaj Poslovnik stupa na snagu danom objave u "Narodnim novinama".

Klasa: 025-04/83-01/112

Urbroj: 338-24-93-1

Zagreb, 21. prosinca 1993.

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić, v. r.**

Ostalo, NN 4/1994-87